《古庙》
宋代·王令

古庙隆隆敞庭扉，风雨剥壁黦柱榱。
我来安知神所依，穹堂窸窣风旛旗。
神君庞躯突须眉，视我睨睚坐倨箕。
惕烁观者骇不怡，群鬼後先张福威。
直东之厢步逶迤，且益所见怪可嘘。
马牛羊犬杂豕鸡，或戴以首旁四支。
间有人面身亦非，老祝趋前为众词。
口吻嗫嚅言嗢吚，称别状类顾东西。
唱号名字分何谁，空虚冥寞非所期。
岂亦以此为人尸，视其肤革已彪狸。
宁有中反恬肝脾，又有机器身挈持。
传言疠疫此乃资，古之日行历虚危。
犹恐盛阴鬼所随，磔傩於门驱使驰。
今安取此庙以祠，不念延虐殆尪羸。
农凶年多苦饿饥，苟幸得饱不择祈。
来则拜叩尽敬只，幸天之泽偷自归。
民德且恐报之时，餗肴丰鲜牲鱼肥。
欲奠以献更濯卮，进谢千语拜百低。
工鼓於庭巫舞衣，祝传神醉下福禧。
农谢神去祝彻之，庭前匕割弃余遗。
鹄乌下争趁不飞，回顾神面如故时。
意者不为祭谢移，鸣呼神固非吾知。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。